กรมอนามัย แนะประชาชนใช้ช่วงหยุดอยู่บ้านเลี่ยงเดินทางลดเสี่ยงโรค COVID-19 เป็นเวลาทำความสะอาดใหญ่ในบ้าน
กรมอนามัย แนะประชาชนใช้ช่วงหยุดอยู่บ้านเลี่ยงเดินทางลดเสี่ยงโรค COVID-19 เป็นเวลาทำความสะอาดใหญ่ในบ้าน  พญ.พรรณพิมล  วิปุลากร อธิบดีกรมอนามัย เปิดเผยว่า จากสถานการณ์การระบาดของโรค COVID-19 ในประเทศไทย ขณะนี้หลายหน่วยงานได้มีมาตรการเฝ้าระวังและป้องกัน การแพร่กระจายของโรคกันอย่างเต็มที่  สิ่งที่ประชาชนสามารถทำได้ในช่วงนี้นอกจากการปฏิบัติตนตามคำแนะนำสุขอนามัยส่วนบุคคลด้วยการหมั่นล้างมือด้วยน้ำและสบู่ กินอาหารปรุงสุก ไม่ใช้ช้อนหรือของใช้ส่วนตัวร่วมกัน สวมหน้ากากอนามัยเมื่อเจ็บป่วยแล้ว อีกสิ่งสำคัญคือควรเลี่ยงการเดินทางไปยังสถานที่ต่างๆ ที่ไม่จำเป็น รวมทั้งไม่เคลื่อนย้ายไปต่างจังหวัดเพราะอาจนำเชื้อไปแพร่กระจายได้ ให้พักอยู่กับบ้านเพิ่มการทำกิจกรรมในบ้านให้มากขึ้น เช่น ทำความสะอาดบ้านโดยเฉพาะจุดเสี่ยงที่มีการสัมผัสร่วมกัน เช่น ลูกบิดประตู รีโมทโทรทัศน์-เครื่องปรับอากาศ ปุ๋มกดพัดลม ห้องส้วม สามารถใช้อุปกรณ์ทำความสะอาดปกติได้ ในพื้นที่ที่ไม่มีปัญหาฝุ่นละอองขนาดเล็กอาจเปิดประตู-หน้าต่างบ้านรับแสงแดด เพราะแดดคือ ตัวฆ่าเชื้อตามธรรมชาติ อย่างไรก็ตาม ในบ้านควรทิ้งหรือกำจัดเศษอาหารทุกวันเพื่อไม่ให้เป็นอาหารของสัตว์พาหะนำโรค ขณะทำความสะอาดทุกครั้งควรสวมถุงมือและหน้ากากอนามัยปิดจมูก-ปาก เพื่อป้องกันทุกครั้งด้วยสำหรับประชาชนที่อยู่บ้านเพื่อเลี่ยงโรค COVID-19 ขณะนี้นอกจากจะปฏิบัติตัวตามสุขอนามัยอย่างเคร่งครัด ยังอาจใช้เวลาให้เกิดประโยชน์ยิ่งขึ้นคือ ให้เป็นเวลาสำหรับกิจกรรมเสริมสร้างสุขภาพ ทั้งกายและใจ เช่น ปรุงอาหารเมนูชูสุขภาพ  ปลูกต้นไม้สร้างสิ่งแวดล้อมที่ดีภายในบ้าน  ล้างรถเพื่อเพิ่มกิจกรรมทางกายให้กับตนเอง  หรือใช้เวลาว่างอ่านหนังสือลดความเครียด รวมทั้งติดตามสถานการณ์ข่าวสารอย่างต่อเนื่องและที่สำคัญคือ สมาชิกในครอบครัวต้องให้กำลังใจและให้ความร่วมมือปฏิบัติตามคำแนะนำของหน่วยงานราชการเพื่อให้สามารถก้าวพ้นช่วงเวลาวิกฤติโรค COVID-19 ไปด้วยกัน